title: Rozhodnutie Rady (SZBP) 2015/203 z  9. februára 2015 na podporu návrhu Únie na medzinárodný kódex správania pre činnosti v kozmickom priestore ako príspevok k opatreniam v oblasti transparentnosti a budovania dôvery pri činnostiach v kozmickom priestore

text:
                  10.2.2015

                  SK

                  Úradný vestník Európskej únie

                  L 33/38

         ROZHODNUTIE RADY (SZBP) 2015/203
         z 9. februára 2015
         na podporu návrhu Únie na medzinárodný kódex správania pre činnosti v kozmickom priestore ako príspevok k opatreniam v oblasti transparentnosti a budovania dôvery pri činnostiach v kozmickom priestore
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28,
         so zreteľom na návrh vysokej predstaviteľky Únie pre zahraničné veci a bezpečnostnú politiku,
         keďže:

                     (1)

                     Činnosti v kozmickom priestore sa rozširujú a ich význam je mimoriadne dôležitý. Kozmický priestor je zdrojom pre všetky štáty na svete. Tie štáty, ktoré ešte nevykonávajú činnosti v kozmickom priestore, by ich mohli vykonávať v budúcnosti. Únia sa preto domnieva, že posilnenie bezpečnosti činností v kozmickom priestore je dôležitý cieľ, ktorým sa prispeje k rozvoju a bezpečnosti štátov. Tento cieľ je súčasťou politiky Európskej únie v oblasti kozmického priestoru.

                     (2)

                     Európska rada 12. decembra 2003 prijala Európsku bezpečnostnú stratégiu, v ktorej sa identifikovali globálne výzvy a hrozby a vyzvalo sa na vytvorenie medzinárodného poriadku založeného na pravidlách a na účinnom multilateralizme a dobre fungujúcich medzinárodných inštitúciách.

                     (3)

                     V Európskej bezpečnostnej stratégii sa uznáva Charta Organizácie Spojených národov ako základný rámec medzinárodných vzťahov a podporuje sa posilnenie Organizácie Spojených národov (OSN) a jej vybavenie tak, aby mohla plniť svoje povinnosti a účinne konať. Únia pracuje na dosahovaní vysokého stupňa spolupráce vo všetkých oblastiach medzinárodných vzťahov, okrem iného s cieľom zachovávať mier, predchádzať konfliktom a posilňovať medzinárodnú bezpečnosť v súlade s cieľmi a zásadami Charty Organizácie Spojených národov.

                     (4)

                     Únia sa zaväzuje k rozvoju a vykonávaniu opatrení v oblasti transparentnosti a budovania dôvery ako prostriedku na dosiahnutie zvýšenej bezpečnosti v kozmickom priestore. Únia vníma osobitne citlivo aj nebezpečenstvo, ktoré predstavuje vesmírny odpad bez ohľadu na jeho pôvod, ktorý škodí súčasným a budúcim činnostiam.

                     (5)

                     Únia 18. septembra 2007 v odpovedi na rezolúciu Valného zhromaždenia OSN č. 61/75 zo 6. decembra 2006 predložila svoj návrh na medzinárodný kódex správania pre činnosti v kozmickom priestore (ďalej len „kódex správania“) a začala konzultácie s cieľom podporiť vypracovanie predbežného návrhu.

                     (6)

                     Rada Európskej únie podporila vo svojich záveroch z 8. – 9. decembra 2008 prvý návrh medzinárodného kódexu správania, ktorý by štáty mali uplatňovať na báze dobrovoľnosti a ktorý obsahuje opatrenia v oblasti transparentnosti a budovania dôvery ako základ pre konzultácie s kľúčovými tretími štátmi, ktoré vykonávajú činnosti v kozmickom priestore alebo majú v tomto priestore záujmy, s cieľom dohodnúť sa na znení, ktoré by bolo prijateľné pre čo najväčší počet štátov.

                     (7)

                     Rada Európskej únie 27. septembra 2010 dala mandát vysokej predstaviteľke Únie pre zahraničné veci a bezpečnostnú politiku (VP), aby uskutočnila ďalšie a rozsiahlejšie konzultácie na základe revidovanej verzie návrhu kódexu správania, ktorý Únia vypracovala vzhľadom na konzultácie so štátmi, ktoré prejavili záujem.

                     (8)

                     Návrh kódexu správania, ktorý vypracovala Únia, sa formálne predložil medzinárodnému spoločenstvu 5. júna 2012 vo Viedni. Následne sa začal proces otvorených konzultácií o návrhu znenia s cieľom zvýšiť transparentnosť a inkluzívnosť tohto procesu. Uskutočnili sa tri kolá konzultácií, pričom posledné dve sa týkali revidovaných verzií kódexu správania: 16. – 17. mája 2013 v Kyjeve, 20. – 22. novembra 2013 v Bangkoku a nakoniec 27. – 28. mája 2014 v Luxemburgu. Na každom z týchto zasadnutí boli prítomní účastníci z viac ako 60 štátov a celkovo zahŕňali účastníkov z viac ako 80 štátov.

                     (9)

                     Na konci otvorených konzultácií, ktoré sa uskutočnili 27. – 28. mája 2014 v Luxemburgu, predseda dospel k záveru, že proces troch kôl otvorených konzultácií, ktoré v roku 2013 – 2014 uskutočnila Európska služba pre vonkajšiu činnosť (ESVČ) so zapojením Inštitútu Organizácie Spojených národov pre výskum v oblasti odzbrojenia (UNIDIR), zohral významnú úlohu pri zlepšení pochopenia pozícií a obáv účastníckych štátov. Mnoho účastníkov v Luxemburgu vyjadrilo veľký záujem, aby sa tento proces posunul z fázy konzultácií do fázy rokovania, v rámci ktorého by mal návrh znenia kódexu správania vypracovaný počas procesu otvorených konzultácií, ku ktorému prispelo mnoho štátov a ktorý zostáva otvorený ďalším zmenám, slúžiť ako základ pre budúce viacstranné rokovania. Viacero účastníkov procesu otvorených konzultácií poznamenalo, že by bolo potrebné, aby OSN nejakým spôsobom vyjadrila súhlas. V nadväznosti na konzultácie v Luxemburgu sa Únia podujala vypracovať nový návrh znenia kódexu správania a uviedla, že je pripravená zvážiť a uskutočniť konzultácie v súvislosti s tým, ako by mohla ďalej podporiť budúce viacstranné rokovania, ako aj prihlásenie sa k budúcemu kódexu správania a jeho vykonávanie.

                     (10)

                     Pri podpore tohto procesu zohralo kľúčovú úlohu rozhodnutie Rady 2012/281/SZBP (1), ktoré vykonáva UNIDIR. Pokiaľ ide o kódex správania, umožnilo sa ním šírenie informácií, výmena názorov a budovanie kapacít zainteresovaných strán a viedlo k zvýšenému povedomiu a pochopeniu kódexu správania. Kľúčovými činnosťami v rámci uvedeného rozhodnutia boli regionálne semináre (Kuala Lumpur, december 2012; Addis Abeba, marec 2013; Mexiko, jún 2013; Astana, október 2013) a uvedené viacstranné rokovania vo Viedni (jún 2012), Kyjeve (máj 2013), Bangkoku (november 2013) a v Luxemburgu (máj 2014), ktoré slúžili ako platforma na medzinárodne predstavenie kódexu správania a diskusiu o ňom a na preukázanie záväzku Únie k transparentnému a inkluzívnemu procesu.

                     (11)

                     Skupina vládnych expertov zriadená generálnym tajomníkom OSN na základe rezolúcie Valného zhromaždenia OSN č. 65/68 vo svojom dokumente z 12. júla 2013 s názvom „Štúdia o opatreniach v oblasti transparentnosti a budovania dôvery pri činnostiach v kozmickom priestore“ vzala na vedomie, že Únia predstavila kódex správania, ako aj otvorené konzultácie uskutočnené v Kyjeve. Uvedená skupina vládnych expertov v záveroch svojej štúdie a v odporúčaniach k nej schválila úsilie zamerané na dosahovanie politických záväzkov, ako je napr. viacstranný kódex správania s cieľom nabádať k zodpovedným krokom v kozmickom priestore a k jeho mierovému využívaniu.

                     (12)

                     Valné zhromaždenie OSN 5. decembra 2013 prijalo konsenzom rezolúciu A/RES/68/50 o opatreniach v oblasti transparentnosti a budovania dôvery pri činnostiach v kozmickom priestore a privítalo správu generálneho tajomníka OSN, v ktorej sa uvádza štúdia skupiny vládnych expertov a berie na vedomie skutočnosť, že EÚ predstavila návrh kódexu správania. V rezolúcii sa ďalej vyzývajú členské štáty OSN, aby preskúmali a vykonali opatrenia v oblasti transparentnosti a budovania dôvery, ktoré navrhla skupina vládnych expertov, a od generálneho tajomníka sa požaduje, aby správu rozposlal príslušným subjektom a organizáciám OSN, aby mohli pomáhať pri účinnom vykonávaní záverov a odporúčaní uvedených v správe. Príslušné subjekty a organizácie OSN sa ďalej nabádajú, aby koordinovali záležitosti týkajúce sa odporúčaní uvedených v správe.

                     (13)

                     Vzhľadom na dynamiku, ktorá sa vytvorila počas procesu otvorených konzultácií o návrhu kódexu správania, ktorý viedla Únia, a želania medzinárodných partnerov, aby EÚ naďalej tento proces viedla ku konečnému prijatiu kódexu správania a zabezpečeniu prostriedkov na jeho vykonávanie bezodkladne po prijatí, by podpora pre proces, ktorý sa úspešne začal v rámci rozhodnutia 2012/281/SZBP, mala pokračovať na základe nového rozhodnutia Rady.

                     (14)

                     Novým rozhodnutím Rady by sa mala podporiť ďalšia práca na zvyšovaní povedomia o opatreniach v oblasti transparentnosti a budovania dôvery pri činnostiach v kozmickom priestore vrátane návrhu na medzinárodný kódex správania, ako aj rokovania o kódexe správania a jeho formálne prijatie, pričom pomoc pri vykonávaní kódexu správania a jeho kontaktné miesto by mohli byť stanovené v budúcom rozhodnutí Rady.

                     (15)

                     Rada by mala poveriť Úrad Organizácie Spojených národov pre otázky odzbrojenia (UNODA) a UNIDIR technickým vykonávaním tohto rozhodnutia. Zatiaľ čo UNODA už zohráva kľúčovú úlohu pri vykonávaní odporúčaní uvedených v správe za rok 2013, ktorú vypracovala skupina vládnych expertov OSN pre opatrenia v oblasti transparentnosti a budovania dôvery pri činnostiach v kozmickom priestore, UNIDIR bude môcť čerpať zo skúseností získaných v regionálnych podporných opatreniach v rámci rozhodnutia 2012/281/SZBP,

               PRIJALA TOTO ROZHODNUTIE:

            Článok 1
            Únia s cieľom podporiť svoj návrh na medzinárodný kódex správania pre činnosti v kozmickom priestore (ďalej len „kódex správania“) ako príspevok k opatreniam v oblasti transparentnosti a budovania dôvery pri činnostiach v kozmickom priestore v súlade s rezolúciou Valného zhromaždenia OSN A/RES/68/50 sleduje tento cieľ:

                        —

                        čerpajúc zo skúseností získaných v rámci rozhodnutia 2012/281/SZBP naďalej viesť viacstranný proces týkajúci sa návrhu na medzinárodný kódex správania pre činnosti v kozmickom priestore so zapojením všetkých zainteresovaných štátov inkluzívnym a transparentným spôsobom, aby sa v súvislosti s návrhom kódexu správania dosiahol čo najväčší konsenzus v záujme jeho prijatia medzinárodným spoločenstvom.

            Článok 2

               1.   Únia podporí projekty, ktoré zahŕňajú tieto konkrétne činnosti:

                           a)

                           naďalej zvyšovať povedomie, znalosti a porozumenie týkajúce sa návrhu na medzinárodný kódex správania, ako aj procesu, ktorý vedie Únia;

                           b)

                           naďalej poskytovať rámec pre viacstranný proces v súvislosti s návrhom na medzinárodný kódex správania pre činnosti v kozmickom priestore, ktorý medzinárodnému spoločenstvu umožní naďalej sa zapájať do činnosti, aby sa získal čo najväčší konsenzus pre prijatie kódexu správania prostredníctvom podpory viacstranných rokovaní o návrhu kódexu správania, ako aj pre jeho formálne prijatie.

               2.   Projekty a konkrétne činnosti sú podrobnejšie opísané v prílohe.

            Článok 3

               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (VP).

               2.   Technické vykonávanie projektov uvedených v článku 2 vykonáva Úrad Organizácie Spojených národov pre otázky odzbrojenia (UNODA) a Inštitút Organizácie Spojených národov pre výskum v oblasti odzbrojenia (UNIDIR), ako sa upresňuje v prílohe. UNODA a UNIDIR vykonávajú uvedené úlohy pod vedením VP. Na tento účel uzavrie VP s UNODA a UNIDIR potrebné dohody.

            Článok 4

               1.   Referenčná suma na vykonávanie opatrení uvedených v článku 1 je 1 274 398,85 EUR. Celkový odhadovaný rozpočet celého projektu je 1 475 955,15 EUR a táto suma sa zabezpečí prostredníctvom spolufinancovania zo strany UNODA a UNIDIR.

               2.   Výdavky financované zo sumy stanovenej v odseku 1 sa spravujú v súlade s postupmi a pravidlami Európskej únie, ktoré sa vzťahujú na všeobecný rozpočet Únie.

               3.   Komisia dohliada na riadne hospodárenie s príspevkom Únie uvedeným v odseku 1. Na tento účel uzavrie dohody o financovaní s UNODA a UNIDIR. V dohodách sa stanoví, že UNODA a UNIDIR majú zabezpečiť zviditeľnenie príspevku Únie primerané jeho výške.

               4.   Komisia sa usiluje, aby sa dohody o financovaní uvedené v odseku 3 uzavreli čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody o financovaní informuje Radu a VP do dvoch týždňov od podpisu.

            Článok 5

               1.   VP informuje Radu o vykonávaní tohto rozhodnutia na základe pravidelných správ, ktoré pripravia UNODA a UNIDIR. Tieto správy tvoria základ pre hodnotenie zo strany Rady.

               2.   Komisia informuje o finančných aspektoch vykonávania projektov uvedených v článku 2.

            Článok 6

               1.   Toto rozhodnutie nadobúda účinnosť dňom jeho prijatia.

               2.   Stráca účinnosť 24 mesiacov po uzavretí príslušných dohôd o financovaní uvedených v článku 4 ods. 3 alebo 6 mesiacov odo dňa jeho prijatia, ak sa v tomto období neuzavrie žiadna dohoda o financovaní.

            V Bruseli 9. februára 2015

                  Za Radu

                  predsedníčka

               F. MOGHERINI

            (1)  Rozhodnutie Rady 2012/281/SZBP z 29. mája 2012 v rámci Európskej bezpečnostnej stratégie na podporu návrhu Únie na medzinárodný kódex správania pre činnosti v kozmickom priestore (Ú. v. EÚ L 140, 30.5.2012, s. 68).

            PRÍLOHA
            1.   Všeobecný rámec a ciele

            Kozmické prostriedky, ktoré prevádzkuje narastajúci počet vládnych a mimovládnych subjektov, poskytujú svetu obrovské výhody, ktoré by len pred pár desaťročiami boli nepredstaviteľné. Dnes sú tieto výhody sprevádzané závažnými výzvami, ktoré vyplývajú z nebezpečného orbitálneho odpadu, a teda potenciálu zrážok vedúcich k zničeniu objektov, nadmerného počtu satelitov na geostacionárnom orbite, narastajúcej saturácie radiofrekvenčného spektra, ako aj úmyselného narušenia fungovania. Tieto výzvy si vyžadujú rozhodné zapojenie všetkých štátov, aby sa zaistila väčšia bezpečnosť a ochrana v kozmickom priestore.
            V nadväznosti na rezolúcie Valného zhromaždenia OSN č. 61/75 zo 6. decembra 2006 a č. 62/43 z 5. decembra 2007 nazvané „Opatrenia v oblasti transparentnosti a budovania dôvery pri činnostiach v kozmickom priestore“ a v reakcii na žiadosť generálneho tajomníka OSN o „konkrétne návrhy“ týkajúce sa opatrení v oblasti transparentnosti a budovania dôvery pri činnostiach v kozmickom priestore určenú členských štátom OSN Únia v septembri 2007 predložila návrh na dobrovoľný kódex správania. Začali sa prvotné konzultácie s tretími štátmi a prvý návrh „Kódexu správania pre činnosti v kozmickom priestore“ Rada schválila 8. – 9. decembra 2008. Na základe ďalších konzultácií so štátmi, ktoré prejavili záujem, Rada schválila 27. septembra 2010 revidovanú verziu návrhu kódexu správania a vysokej predstaviteľke Únie pre zahraničné veci a bezpečnostnú politiku (VP) dala mandát, aby vykonala ďalšie a rozsiahlejšie konzultácie s cieľom vypracovať také znenie kódexu správania, ktoré je akceptovateľné pre čo najväčší počet štátov, ako aj zabezpečiť jeho prijatie.
            Pri vykonávaní tohto mandátu sa pokračovalo v konzultáciách a revidovaná verzia kódexu správania sa formálne predložila medzinárodnému spoločenstvu na viacstrannom zasadnutí, ktoré sa konalo 5. júna 2012 vo Viedni. Následne sa začal proces otvorených konzultácií o návrhu znenia s cieľom zvýšiť transparentnosť a inkluzívnosť tohto procesu. Uskutočnili sa tri kolá konzultácií, pričom posledné dve sa týkali revidovaných verzií znenia: 16. – 17. mája 2013 v Kyjeve, 20. – 22. novembra 2013 v Bangkoku a nakoniec 27. – 28. mája 2014 v Luxemburgu. Na každom z týchto zasadnutí boli prítomní účastníci z viac ako 60 štátov a celkovo zahŕňali účastníkov z viac ako 80 štátov.
            Na konci otvorených konzultácií, ktoré sa uskutočnili 27. – 28. mája 2014 v Luxemburgu, predseda dospel k záveru, že proces troch kôl otvorených konzultácií, ktoré v rokoch 2013 – 2014 uskutočnila ESVČ so zapojením UNIDIR, zohral významnú úlohu pri zlepšovaní pochopenia pozícií a obáv účastníckych štátov. Mnoho účastníkov v Luxemburgu vyjadrilo veľký záujem, aby sa tento proces urýchlene posunul z fázy konzultácií do fázy rokovania, v rámci ktorého by mohol návrh znenia kódexu správania vypracovaný počas procesu otvorených konzultácií, ku ktorému prispelo mnoho štátov a ktorý zostáva otvorený ďalším zmenám, slúžiť ako základ pre budúce viacstranné rokovania. Viacero účastníkov poznamenalo, že by bolo potrebné, aby OSN nejakým spôsobom vyjadrila súhlas. V nadväznosti na konzultácie v Luxemburgu sa Únia podujala vypracovať nový návrh kódexu správania a ostala pripravená zvážiť a uskutočniť konzultácie v súvislosti s tým, ako by mohla ďalej podporiť budúce viacstranné rokovania, ako aj prihlásenie sa k budúcemu kódexu správania a jeho vykonávanie.
            Valné zhromaždenie OSN vzhľadom na správu generálneho tajomníka požadovanú na základe rezolúcie č. 61/75 hlasovalo 8. decembra 2010 o rezolúcii č. 65/68, v ktorej generálneho tajomníka požiadalo, aby zriadil skupinu vládnych expertov pre opatrenia v oblasti transparentnosti a budovania dôvery pri činnostiach v kozmickom priestore s cieľom vypracovať štúdiu o uvedených opatreniach. Únia, ktorá sa domnieva, že kódex správania by mohol prispieť k opatreniam v oblasti transparentnosti a budovania dôvery, informovala skupinu vládnych expertov OSN o pokroku v súvislosti s prácou na kódexe správania počas troch zasadnutí uvedenej skupiny, ktoré sa konali v júli 2012, apríli 2013 a v júli 2013. Skupina vládnych expertov OSN sfinalizovala svoju štúdiu a odporúčania v júli 2013. Odporučila, aby štáty a medzinárodné organizácie na dobrovoľnom základe a bez toho, aby bolo dotknuté vykonávanie povinností vyplývajúcich z existujúcich právnych záväzkov, zvážili a vykonávali opatrenia v oblasti transparentnosti a budovania dôvery, ktoré sú uvedené v správe tejto skupiny, a schválila úsilie o dosiahnutie politických záväzkov, napr. v podobe jednostranných vyhlásení, dvojstranných záväzkov alebo viacstranného kódexu správania, aby sa podporili zodpovedné opatrenia v kozmickom priestore a jeho mierové využívanie. Skupina vládnych expertov dospela k záveru, že dobrovoľné politické opatrenia môžu predstavovať základ pre posúdenie konceptov a návrhov právne záväzných povinností.
            Valné zhromaždenie OSN 5. decembra 2013 prijalo konsenzom rezolúciu A/RES/68/50 o opatreniach v oblasti transparentnosti a budovania dôvery pri činnostiach v kozmickom priestore a privítalo správu generálneho tajomníka OSN, v ktorej sa uvádza štúdia skupiny vládnych expertov a berie na vedomie skutočnosť, že Únia predstavila návrh kódexu správania. V rezolúcii sa ďalej vyzývajú členské štáty OSN, aby preskúmali a vykonali opatrenia v oblasti transparentnosti a budovania dôvery, ktoré navrhla skupina expertov, a od generálneho tajomníka sa požaduje, aby správu rozposlal príslušným subjektom a organizáciám OSN, aby mohli pomáhať pri účinnom vykonávaní záverov a odporúčaní uvedených v správe. Príslušné subjekty a organizácie OSN sa ďalej nabádajú, aby koordinovali záležitosti týkajúce sa odporúčaní uvedených v správe.
            Od prvotnej prezentácie návrhu kódexu správania medzinárodnému spoločenstvu v júni 2012 boli činnosti v rámci rozhodnutia 2012/281/SZBP „na podporu návrhu Únie pre medzinárodný kódex správania pre činnosti v kozmickom priestore“ kľúčové pri zvyšovaní povedomia o kódexe správania a podpore viacstranného procesu. V rámci dohody o príspevku, ktorá sa podpísala v júni 2012, UNIDIR zorganizoval sériu regionálnych seminárov (v Kuala Lumpure, Addis Abebe, Mexiku a Astane) a podporil štyri väčšie viacstranné zasadnutia, ktoré ESVČ zorganizovala vo Viedni, Kyjeve, Bangkoku a v Luxemburgu). Všetky tieto zasadnutia sa podporili z cestovných grantov s cieľom uľahčiť účasť úradníkov a expertov.
            Rozhodnutím 2012/281/SZBP sa podporilo šírenie informácií a výmena názorov na kódex správania a viedlo to k väčšiemu povedomiu a porozumeniu kódexu v rámci regiónov, ako aj na medzinárodnej úrovni a medzi expertmi a tvorcami politiky. Únii to pomohlo preukázať svoj záväzok spočívajúci v riadení procesu smerujúceho k prijatiu kódexu správania tak, aby bol transparentný a inkluzívny. Zasadnutia, ktoré sa zorganizovali v rámci uvedeného rozhodnutia, slúžili aj ako platforma na zapojenie tých štátov, ktoré boli voči kódexu správania naďalej kritické, pričom sa nabádali k vysloveniu svojich obáv na viacstrannom fóre s možnosťou protiargumentov a diskusie.
            Vzhľadom na dynamiku, ktorá sa vytvorila počas rokovaní o kódexe správania, a najmä kľúčový vývoj, ktorý predstavuje schválenie zo strany skupiny vládnych expertov OSN, prijatie konsenzom rezolúcie Valného zhromaždenia OSN A/RES/68/50 a výsledok otvorených konzultácií, ktoré sa konali 27. – 28. mája 2014 v Luxemburgu, by Únia mala naďalej aktívne podporovať vypracovanie opatrení v oblasti transparentnosti a budovania dôvery pri činnostiach v kozmickom priestore, a to tak, že bude pokračovať v propagácii a práci na prijatí kódexu správania.
            Na tento účel a čerpajúc zo skúsenosti získaných v rámci rozhodnutia 2012/281/SZBP by Únia mala podporovať tieto činnosti:

                        —

                        naďalej zvyšovať povedomie, znalosti a porozumenie opatrení v oblasti transparentnosti a budovania dôvery, ako sa navrhli v správe skupiny expertov, vrátane návrhu na medzinárodný kódex správania a procesu, ktorý vedie Európska únia,

                        —

                        naďalej poskytovať rámec pre viacstranný proces súvisiaci s návrhom na medzinárodný kódex správania pre činnosti v kozmickom priestore, ktorý medzinárodnému spoločenstvu umožní naďalej sa zapájať do činnosti, aby sa získal čo najväčší konsenzus pre prijatie kódexu správania prostredníctvom podpory viacstranných rokovaní o návrhu kódexu správania, ako aj pre jeho formálne prijatie.

                  2.   Projekty

                        a)

                        Projekt 1: Podporné činnosti: Podpora politických záväzkov s cieľom nabádať k zodpovedným krokom v kozmickom priestore a k jeho mierovému využívaniu vrátane návrhu na medzinárodný kódex správania pre činnosti v kozmickom priestore
                        1.   Účel projektu

                                    1.

                                    Prostredníctvom organizovania podporných podujatí spolupracovať so zainteresovanými stranami s cieľom zvýšiť povedomie, znalosti a porozumenie úsilia o plnenie politických záväzkov v oblasti nabádania k zodpovedným krokom v kozmickom priestore a k jeho mierovému využívaniu vrátane návrhu na medzinárodný kódex správania pre činnosti v kozmickom priestore, a to v kontexte podpory opatrení v oblasti transparentnosti a budovania dôvery.

                              2.   Výsledky projektu/ukazovatele vykonávania

                                    1.

                                    Popri zasadnutiach medzinárodných konferencií sa uskutočnili minimálne tri podporné podujatia, ktoré viedli k tomu, že zainteresované strany získali zvýšené povedomie, znalosti a porozumenie, pokiaľ ide o opatrenia v oblasti transparentnosti a budovania dôvery, ako aj v súvislosti s navrhovaným medzinárodným kódexom správania vrátane požiadaviek na praktické vykonávanie.

                                    2.

                                    Uskutočnili sa štyri regionálne resp. subregionálne semináre, na ktorých sa zúčastnila aspoň väčšina štátov z relevantných regiónov.

                                    3.

                                    Priaznivejšie prostredie pre politický pokrok, ktoré sa prejavilo na účasti na viacstranných zasadnutiach plánovaných v rámci projektu 2, ktorá je vyššia ako účasť na otvorených konzultáciách o kódexe správania (61 štátov) podporovaných v rámci rozhodnutia 2012/281/SZBP.

                              3.   Opis projektu

                                    1.

                                    Plánujú sa maximálne štyri regionálne alebo subregionálne semináre, na ktorých sa bude diskutovať o opatreniach v oblasti transparentnosti a budovania dôvery, pričom sa pozornosť zameria na budúci kódex správania a jeho praktické fungovania vrátane plánovania na vnútroštátnej úrovni na účely vykonávania, čo povedie k tomu, že kódex správania sa otvorí na podpis.

                                    2.

                                    Organizácia maximálne štyroch malých podporných podujatí na regionálnej a/alebo medzinárodnej úrovni, napr. popri zasadnutí Valného zhromaždenia OSN alebo konferencie o odzbrojení, s cieľom propagovať a podporiť ďalšiu etapu procesu.

                                    3.

                                    Rozhodnutie o miestach konania prijme VP na základe návrhov vykonávajúceho subjektu, pokiaľ možno v konzultácii s členskými štátmi EÚ.

                        b)

                        Projekt 2: Organizácia maximálne troch viacstranných zasadnutí so zapojením všetkých zainteresovaných strán s cieľom uľahčiť rokovania na základe návrhu znenia na medzinárodný kódex správania vypracovaný prostredníctvom otvorených konzultácií, aby sa dosiahlo jeho uzavretie a formálne prijatie
                        1.   Účel projektu

                                    1.

                                    V rámci plnenia odporúčaní uvedených v správe skupiny expertov OSN spojiť zástupcov zainteresovaných štátov a ostatných subjektov na účely rokovaní o návrhu na medzinárodný kódex správania pre činnosti v kozmickom priestore s cieľom prijať kódex správania.

                              2.   Výsledky projektu/ukazovatele vykonávania

                                    1.

                                    Dokončenie diplomatického procesu, ktorým sa umožnili rokovania o návrhu kódexu správania, vrátane uskutočnenia rokovacej konferencie a prihlasovacej konferencie.

                                    2.

                                    Široká medzinárodná podpora návrhu kódexu správania, na základe ktorej bude možné, aby ho medzinárodné spoločenstvo prijalo do konca prvého polroku 2016.

                              3.   Opis projektu

                                    1.

                                    Organizácia maximálne troch otvorených viacstranných zasadnutí, na ktoré sa pozvú členské štáty OSN a príslušné organizácie, vrátane:

                                                a)

                                                maximálne dvoch rokovacích konferencií, na základe ktorých sa medzinárodnému spoločenstvu umožní pracovať na návrhu kódexu správania v tej podobe, akú dostal v procese otvorených konzultácií, s cieľom finalizovať znenie;

                                                b)

                                                konferencie na účely prihlásenia sa ku kódexu správania.

                                    2.

                                    Rozhodnutie o miestach konania prijme VP na základe návrhov vykonávajúceho subjektu, pokiaľ možno v konzultácii s členskými štátmi EÚ.

                  3.   Procedurálne aspekty a koordinácia

                        a)

                        Vykonávanie projektov bude iniciovať riadiaci výbor s cieľom určiť postupy a spôsoby spolupráce. Riadiaci výbor pravidelne preskúma vykonávanie projektov aspoň raz za šesť mesiacov, a to aj využitím elektronických prostriedkov, videokonferencií a telekonferencií.

                        b)

                        Riadiaci výbor bude pozostávať zo zástupcov vysokej predstaviteľky, UNODA, UNIDIR a podľa potreby príslušných inštitúcií OSN.

                        c)

                        Na základe návrhov predložených zo strany UNODA a UNIDIR rozhodne o umiestnení a štrukturálnom zložení seminárov a zasadnutí tohto projektu VP, pokiaľ možno v konzultácii s členskými štátmi EÚ.

                  4.   Podávanie správ a vyhodnocovanie

                        a)

                        Vykonávajúce subjekty predložia VP správu a finančnú správu na konci prvého roku projektu, pričom vynaložia úsilie, aby sa zosúladili s cyklami podávania správ OSN.

                        b)

                        Vykonávacie subjekty predložia VP záverečnú správu pri ukončení projektu.

                        c)

                        Správy vykonávacích subjektov o pokroku a o aktuálnom stave, publikácie, tlačové správy a aktualizácie sa oznámia VP a Európskej komisii v čase ich vydania.

                  5.   Dĺžka trvania

            Predpokladané obdobie vykonávania tohto projektu je 24 mesiacov.
            6.   Príjemcovia

                        a)

                        Členské štáty OSN.

                        b)

                        Mimovládne zainteresované strany vrátane občianskej spoločnosti a priemyslu.

                  7.   Zástupcovia tretích strán

                        a)

                        V záujme podpory regionálnej zodpovednosti medzinárodného kódexu správania pre činnosti v kozmickom priestore sa prostredníctvom tohto rozhodnutia môže financovať účasť expertov z krajín, ktoré nie sú členmi EÚ, vrátane expertov z relevantných regionálnych a medzinárodných organizácií.

                        b)

                        Účasť zástupcov UNODA, UNIDIR a UNOOSA na činnostiach týkajúcich sa tohto rozhodnutia sa bude financovať podľa potreby.

                  8.   Vykonávajúci subjekt

                        a)

                        Technickým vykonávaním tohto rozhodnutia sa poverí UNODA v prípade vykonávania podprojektu 3.2 (podporné podujatia) projektu 1, ako aj v prípade projektu 2 a UNIDIR, pokiaľ ide vykonávanie podprojektu 3.1 (regionálne a subregionálne semináre) projektu 1.

                        b)

                        UNODA a UNIDIR budú podľa potreby spolupracovať s inštitúciami, ako sú napríklad UNOOSA, medzinárodné a regionálne organizácie, skupiny odborníkov, mimovládne organizácie a priemysel.


title: Rozhodnutie Rady 2006/96/SZBP zo  14. februára 2006 , ktorým sa vykonáva spoločná pozícia 2004/179/SZBP o reštriktívnych opatreniach proti vedeniu podnesterskej oblasti Moldavskej republiky

text:
               15.2.2006

               SK

               Úradný vestník Európskej únie

               L 44/32

      ROZHODNUTIE RADY 2006/96/SZBP
   zo 14. februára 2006,
   ktorým sa vykonáva spoločná pozícia 2004/179/SZBP o reštriktívnych opatreniach proti vedeniu podnesterskej oblasti Moldavskej republiky
   RADA EURÓPSKEJ ÚNIE,
   so zreteľom na spoločnú pozíciu 2004/179/SZBP (1), a najmä na jej článok 2 ods. 1 v spojení s článkom 23 ods. 2 Zmluvy o Európskej únii,
   keďže:

               (1)

               Rada 23. februára 2004 prijala spoločnú pozíciu 2004/179/SZBP o reštriktívnych opatreniach proti vedeniu podnesterskej oblasti Moldavskej republiky vo forme obmedzení vstupu. Tieto opatrenia boli obnovené spoločnou pozíciou 2006/95/CFSP (2).

               (2)

               Príloha I k spoločnej pozícii 2004/179/SZBP by sa mala zmeniť a doplniť tak, aby zohľadnila zmeny vo funkciách osôb, na ktoré sa tieto reštriktívne opatrenia vzťahujú,

         ROZHODLA TAKTO:
   Článok 1
   Príloha I k spoločnej pozícii 2004/179/SZBP sa nahrádza prílohou k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 14. februára 2006

            Za Radu

            predseda

         K.-H. GRASSER

      (1)  Ú. v. EÚ L 55, 24.2.2004, s. 68. Spoločná pozícia naposledy zmenená a doplnená rozhodnutím 2005/890/SZBP (Ú. v. EÚ L 327, 14.12.2005, s. 33).

      (2)  Pozri stranu 31 tohto úradného vestníka.

      PRÍLOHA

            „PRÍLOHA I
            Zoznam osôb uvedených v článku 1 ods. 1 prvej zarážke

                        1.

                        SMIRNOV, Igor Nikolajevič, prezident, narodený 23. októbra 1941 v Chabarovsku, Ruská federácia, ruský pas č. 50 NO. 0337530.

                        2.

                        SMIRNOV, Vladimir Igorjevič, syn osoby uvedenej ako č. 1 a predseda Štátneho colného výboru, narodený 3. apríla 1961 v Kupiansku (?), Charkovská oblasť, Ukrajina, ruský pas č. 50 NO. 00337016.

                        3.

                        SMIRNOV, Oleg Igorjevič, syn osoby uvedenej ako č. 1 a poradca Štátneho colného výboru, narodený 8. augusta 1967 v Novej Kachovke, Chersonská oblasť, Ukrajina, ruský pas č. 60 NO. 1907537.

                        4.

                        LEONTIEV, Sergej Fiodorovič, viceprezident, narodený 9. februára 1944 v Leontievke, Odesská oblasť, Ukrajina, ruský pas č. 50 NO. 0065438.

                        5.

                        MARAKUCA, Grigorij Stepanovič, predseda Najvyššieho sovietu, narodený 15. októbra 1942 v Teiu, Grigoriopolský rajón, Moldavsko, starý sovietsky pas č. 8BM724835.

                        6.

                        KAMINSKIJ, Anatolij Vladimirovič, podpredseda Najvyššieho sovietu, narodený 15. marca 1950 v Čite, Ruská federácia, starý sovietsky pas č. A25056238.

                        7.

                        ŠEVČUK, Jevgenij Vasilijevič, predseda Najvyššieho sovietu, narodený 21. júna 1946 v Novosibirsku, Ruská federácia, starý sovietsky pas č. A25004230.

                        8.

                        LICKAJ, Valerij Anatolijevič, minister zahraničných vecí, narodený 13. februára 1949 v Tveri, Ruská federácia, ruský pas č. 51 NO. 0076099, vydaný 9. augusta 2000.

                        9.

                        CHAZEJEV, Stanislav Galimovič, minister obrany, narodený 28. decembra 1941 v Čeliabinsku, Ruská federácia.

                        10.

                        ANŤUFEJEV, Vladimir Jurijevič, alias ŠEVCOV, Vadim, minister štátnej bezpečnosti, narodený v roku 1951 v Novosibirsku, Ruská federácia, ruský pas.

                        11.

                        KOROĽOV, Alexander Ivanovič, minister vnútra, narodený v roku 1951 v Briansku, Ruská federácia, ruský pas.

                        12.

                        BALALA, Viktor Alexejevič, narodený v roku 1961 vo Vinnici, Ukrajina.

                        13.

                        AKULOV, Boris Nikolajevič, zástupca Podnesterska na Ukrajine.

                        14.

                        ZACHAROV, Viktor Pavlovič, prokurátor Podnesterska, narodený v roku 1948 v Kamenke, Moldavsko.

                        15.

                        LIPOVCEV, Alexej Valentinovič, podpredseda Štátnej colnej služby.

                        16.

                        GUDYMO, Oleg Andrejevič, štátny tajomník ministerstva štátnej bezpečnosti, narodený 11. septembra 1944 v Alma-Ate, Kazachstan, ruský pas č. 51 NO. 0592094.

                        17.

                        KOSOVSKIJ, Eduard Alexandrovič, predseda Podnesterskej republikovej banky, narodený 7. októbra 1958 vo Floresti, Moldavsko.“


title: Rozhodnutie Politického a bezpečnostného výboru (SZBP) 2016/1632 z 26. júla 2016 o vymenovaní vedúceho misie Európskej únie v rámci SBOP v Nigeri (EUCAP Sahel Niger) (EUCAP Sahel Niger/1/2016)

text:
               10.9.2016

               SK

               Úradný vestník Európskej únie

               L 243/6

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2016/1632
   z 26. júla 2016
   o vymenovaní vedúceho misie Európskej únie v rámci SBOP v Nigeri (EUCAP Sahel Niger) (EUCAP Sahel Niger/1/2016)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2012/392/SZBP zo 16. júla 2012 o misii Európskej únie v rámci SBOP v Nigeri (EUCAP Sahel Niger) (1), a najmä na jeho článok 9 ods. 1,
   keďže:

               (1)

               Podľa článku 9 ods. 1 rozhodnutia 2012/392/SZBP je Politický a bezpečnostný výbor (PBV) v súlade s článkom 38 zmluvy poverený prijímať príslušné rozhodnutia na účely vykonávania politickej kontroly a strategického riadenia misie EUCAP Sahel Niger, a najmä rozhodnutie o vymenovaní vedúceho misie.

               (2)

               PBV 6. mája 2014 prijal rozhodnutie EUCAP Sahel Niger/2/2014 (2), ktorým bol pán Filip DE CEUNINCK vymenovaný za vedúceho misie EUCAP Sahel Niger na obdobie od 6. mája 2014 do 15. júla 2014.

               (3)

               Rada 22. júla 2014 prijala rozhodnutie 2014/482/SZBP (3), ktorým sa predlžuje mandát misie EUCAP Sahel Niger na obdobie od 16. júla 2014 do 15. júla 2016.

               (4)

               PBV prijal 24. júla 2014 rozhodnutie EUCAP Sahel Niger/3/2014 (4), ktorým sa mandát pána Filipa DE CEUNINCKA ako vedúceho misie EUCAP Sahel Niger predĺžil na obdobie od 16. júla 2014 do 15. júla 2015.

               (5)

               PBV prijal 15. apríla 2015 rozhodnutie (SZBP) 2015/611 (5), ktorým sa mandát pána Filipa DE CEUNINCKA ako vedúceho misie EUCAP Sahel Niger predĺžil na obdobie od 16. júla 2015 do 15. júla 2016.

               (6)

               Rada 18. júla 2016 prijala rozhodnutie (SZBP) 2016/1172 (6), ktorým sa predlžuje mandát misie EUCAP Sahel Niger na obdobie od 16. júla 2016 do 15. júla 2018.

               (7)

               Vysoká predstaviteľka Únie pre zahraničné veci a bezpečnostnú politiku 22. júla 2016 navrhla vymenovať pani Kirsi HENRIKSSON za vedúcu misie EUCAP Sahel Niger,

         PRIJAL TOTO ROZHODNUTIE:
   Článok 1
   Pani Kirsi HENRIKSSON sa týmto vymenúva za vedúcu misie Európskej únie v rámci SBOP v Nigeri (EUCAP Sahel Niger) na obdobie od 1. septembra 2016 do 15. júla 2017.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 26. júla 2016

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 187, 17.7.2012, s. 48.

      (2)  Rozhodnutie Politického a bezpečnostného výboru EUCAP Sahel Niger/2/2014 zo 6. mája 2014 o vymenovaní vedúceho misie Európskej únie v rámci SBOP v Nigeri (EUCAP Sahel Niger) (Ú. v. EÚ L 136, 9.5.2014, s. 26).

      (3)  Rozhodnutie Rady 2014/482/SZBP z 22. júla 2014, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 217, 23.7.2014, s. 31).

      (4)  Rozhodnutie Politického a bezpečnostného výboru EUCAP Sahel Niger/3/2014 z 24. júla 2014, ktorým sa predlžuje mandát vedúceho misie Európskej únie v rámci SBOP v Nigeri (EUCAP Sahel Niger) (Ú. v. EÚ L 267, 6.9.2014, s. 5).

      (5)  Rozhodnutie Politického a bezpečnostného výboru (SZBP) 2015/611 z 15. apríla 2015, ktorým sa predlžuje mandát vedúceho misie Európskej únie v rámci SBOP v Nigeri (EUCAP Sahel Niger) (EUCAP Sahel Niger/1/2015) (Ú. v. EÚ L 101, 18.4.2015, s. 61).

      (6)  Rozhodnutie Rady (SZBP) 2016/1172 z 18. júla 2016, ktorým sa mení rozhodnutie 2012/392/SZBP o misii Európskej únie v rámci SBOP v Nigeri (EUCAP Sahel Niger) (Ú. v. EÚ L 193, 19.7.2016, s. 106).


title: 2008/542/ES: Rozhodnutie Komisie z  13. júna 2008 , ktorým sa zakladá expertná skupina úverových histórií

text:
               3.7.2008

               SK

               Úradný vestník Európskej únie

               L 173/22

      ROZHODNUTIE KOMISIE

   z 13. júna 2008,
   ktorým sa zakladá expertná skupina úverových histórií
   (2008/542/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               Oznámenie Komisie o Jednotnom trhu pre Európu 21. storočia (1), prijaté v novembri 2007, sprevádzal pracovný dokument útvarov Komisie o maloobchodných finančných službách (2), v ktorom sa vyzdvihovala dôležitosť dostupnosti úverových údajov a prístupu k nim pri podpore konkurencieschopných trhov s maloobchodnými finančnými službami. Oznamovalo sa v ňom aj založenie expertnej skupiny úverových histórií.

               (2)

               V Bielej knihe o integrácii trhov EÚ s hypotekárnymi úvermi (3) sa konštatovalo, že od hypotekárnych veriteľov a prostredníkov by sa malo vyžadovať, aby adekvátnym spôsobom pomocou všetkých náležitých prostriedkov posúdili úverovú bonitu dlžníka pred tým, ako poskytnú hypotekárny úver. Zároveň sa v nej konštatovalo, že hypotekárni veritelia by sa nemali diskriminovať pri prístupe do úverových registrov iných členských štátov a že pohyb úverových údajov by mal byť plynulý a plne v súlade s pravidlami Spoločenstva o ochrane údajov.

               (3)

               Komisia má v úmysle identifikovať všetky právne, regulačné, administratívne a iné prekážky brániace v prístupe k úverovým údajom a ich výmene, pričom plánuje využiť poradenstvo o spôsobe, akým by sa tieto prekážky mali odstrániť pri súčasnom zabezpečení vysokej miery ochrany spotrebiteľa.

               (4)

               Expertná skupina by mala pozostávať z jednotlivcov, ktorí disponujú odbornou spôsobilosťou v oblasti úverových údajov.

               (5)

               Je potrebné zabezpečiť, aby členovia skupiny poskytovali objektívne odborné poradenstvo.

               (6)

               S osobnými údajmi týkajúcimi sa členov skupiny by sa malo zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4),

         ROZHODLA TAKTO:
   Článok 1
   Komisia týmto zriaďuje skupinu expertov na úverové histórie (ďalej len „skupina“).
   Článok 2
   Úloha
   Úlohou skupiny je:

               —

               identifikovať všetky právne, regulačné, administratívne a iné prekážky v prístupe k úverovým údajom a ich výmene. Skupina najmä analyzuje možné vplyvy súčasnej existencie rôznorodých postupov uplatňovaných pri organizácii a fungovaní úverových registrov v Spoločenstve a identifikuje následky takéhoto stavu z hospodárskeho hľadiska. Analyzuje aj existujúcu situáciu z hľadiska ochrany spotrebiteľa (vrátane ochrany údajov),

               —

               predkladať návrhy týkajúce sa spôsobov, akými by sa identifikované prekážky mohli riešiť. S ohľadom na tento cieľ sa skupina sústredí na identifikáciu riešení, ktorými sa maximalizuje tok úverových údajov pri súčasnom zabezpečení vysokej úrovne ochrany spotrebiteľov.

         Článok 3
   Zloženie – vymenovanie členov
   1.   Skupina pozostáva maximálne z 20 členov.
   2.   Členov skupiny menuje Komisia z radov odborníkov s odbornými znalosťami v oblasti, na ktorú sa vzťahuje mandát skupiny, po vyhlásení výzvy na vyjadrenie záujmu na základe návrhov ktorýchkoľvek z týchto subjektov:

               —

               európske alebo vnútroštátne združenia, ktoré zastupujú záujmy spotrebiteľov alebo odvetvia finančných služieb,

               —

               súkromné alebo verejné subjekty z členských štátov venujúce sa zberu alebo spracovaniu úverových údajov,

               —

               predstavitelia orgánov členských štátov na ochranu údajov,

               —

               jednotlivci z akademickej oblasti alebo s uznávanou úrovňou odborných znalostí v oblasti úverových údajov vrátane ochrany údajov.

         3.   Strany uvedené v odseku 2 vyjadrujú záujem o účasť v skupine písomnou formou.
   4.   Komisia posudzuje spôsobilosť jednotlivých odborníkov na základe týchto kritérií:

               —

               príslušné preukázateľné odborné vedomosti alebo kvalifikácia v súvislosti s oblasťou, na ktorú sa vzťahuje mandát skupiny,

               —

               praktické odborné znalosti alebo skúsenosti nadobudnuté nedávno,

               —

               znalosť jazyka, ktorý je zvyčajným jazykom komunikácie v oblasti financií, a to na úrovni, ktorá odborníkovi umožňuje zúčastňovať sa na diskusiách v tomto jazyku a vypracúvať v ňom správy.

         Prijaté vyjadrenia záujmu obsahujú dokumentáciu, ktorá preukazuje, že navrhovaný odborník spĺňa uvedené podmienky.
   5.   Komisia vyberá odborníkov so zreteľom na skutočnosť, že je potrebné zohľadniť záujmy všetkých príslušných zainteresovaných strán. Ako sa uvádza v jej Bielej knihe o politike finančných služieb na roky 2005 – 2010, Komisia prikladá pomernému zastúpeniu užívateľov veľkú dôležitosť. Komisia okrem toho na základe prijatých žiadostí zabezpečuje rozsiahle zemepisné zastúpenie a vyvážený pomer mužov a žien.
   6.   Navrhnutí odborníci, ktorí sa považujú za vhodných uchádzačov, avšak neboli ešte vymenovaní, sa môžu zaradiť do rezervného zoznamu, ktorý môže Komisia použiť pri vymenúvaní náhradníkov.
   7.   Uplatňujú sa tieto ustanovenia:

               —

               Členovia navrhnutí európskymi alebo vnútroštátnymi združeniami zastupujúcimi záujmy spotrebiteľov alebo odvetvia finančných služieb, resp. subjektmi venujúcimi sa zberu alebo spracovaniu úverových údajov, sa vymenúvajú ako zástupcovia zainteresovaných strán.

               —

               Členovia pochádzajúci z orgánov na ochranu údajov sa vymenúvajú ako zástupcovia svojich príslušných orgánov.

               —

               Členovia z akademickej oblasti alebo s uznávanou úrovňou odborných znalostí sa vymenúvajú ad personam.

               —

               Funkčné obdobie členov skupiny sa začína na prvom zasadnutí skupiny a končí sa po vypracovaní správy, najneskôr 1. mája 2009. Členovia svoju funkciu vykonávajú až do svojho nahradenia alebo do skončenia svojho funkčného obdobia.

               —

               Členov, ktorí už nemôžu účinne prispievať k práci skupiny, ktorí odstúpia alebo ktorí nedodržia podmienky stanovené v tomto článku alebo v článku 287 Zmluvy o založení Európskeho spoločenstva, možno na zostávajúcu časť ich funkčného obdobia nahradiť.

               —

               Mená členov sa uverejnia v registri expertných skupín Európskej komisie (5), ako aj na webovej stránke GR pre vnútorný trh a služby. Tieto mená sa zhromažďujú, spracúvajú a uverejňujú v súlade s ustanoveniami nariadenia (ES) č. 45/2001 o ochrane jednotlivcov so zreteľom na spracovanie osobných údajov.

               —

               Členovia vymenovaní ad personam urobia každoročne písomné vyhlásenie, že sa zaväzujú konať vo verejnom záujme, v ktorom zároveň uvedú informácie o absencii alebo existencii akýchkoľvek záujmov, ktoré by mohli ovplyvniť ich objektívnosť.

         Článok 4
   Činnosť skupiny
   1.   Predsedom skupiny je zástupca Komisie.
   2.   Po dohode s Komisiou sa na preskúmanie osobitných otázok môžu na základe mandátu stanoveného skupinou vytvoriť podskupiny. Po splnení úloh, ktorými boli poverené, sa tieto podskupiny rozpustia.
   3.   Zástupca Komisie môže prizvať odborníkov a pozorovateľov so špeciálnymi vedomosťami, aby sa podieľali na práci skupiny a pracovných skupín.
   4.   Informácie nadobudnuté na základe účasti na rokovaniach skupiny alebo podskupiny sa nesmú zverejňovať v prípade, ak Komisia vyhlási, že sa týkajú dôverných záležitostí.
   5.   Skupina a jej podskupiny sa spravidla stretávajú v priestoroch Komisie v takej podobe a podľa časového harmonogramu, ktorý určí Komisia. Sekretariát skupiny zabezpečuje Komisia. Úradníci Komisie sa v prípade záujmu o danú oblasť môžu zúčastňovať na stretnutiach skupiny a jej podskupín.
   6.   Skupina prijíma svoj rokovací poriadok na základe štandardného rokovacieho poriadku prijatého Komisiou (6).
   7.   Komisia môže na internete uverejňovať všetky zhrnutia, závery, predbežné závery alebo pracovné dokumenty skupiny v pôvodnom jazyku príslušného dokumentu.
   Článok 5
   Výdavky na zasadnutia
   1.   Cestovné výdavky a výdavky na pobyt, ktoré platia členovia v súvislosti s činnosťou skupiny, hradí Komisia v súlade s ustanoveniami platnými v rámci Komisie (7). Za svoje služby členovia nedostávajú honorár.
   2.   Výdavky na zasadnutia sa preplácajú v rámci limitov finančných prostriedkov pridelených príslušnému oddeleniu podľa ročného postupu prideľovania finančných zdrojov.

      V Bruseli 13. júna 2008

            Za Komisiu

         Charlie McCREEVY

            člen Komisie

      (1)  KOM(2007) 724 v konečnom znení.

      (2)  SEK(2007) 1520.

      (3)  KOM(2007) 807 v konečnom znení.

      (4)  Ú. v. ES L 8, 12.1.2001, s. 1.

      (5)  http://ec.europa.eu/secretariat_general/regexp/

      (6)  Príloha III k dokumentu SEK(2005) 1004.

      (7)  Rozhodnutie Komisie K(2007) 5858 z 5. decembra 2007.